《岁暮书怀次宝意舅氏韵 其一》
清代·吴璜

随风衮衮软尘埋，懒上摩肩十二街。故里何堪长作别，残年且住亦为佳。

寻巢那省禽思越，失性真同橘渡淮。惟有东皇如旧识，探春先制两芒鞋。

作者简介：（1727—1773）浙江山阴人，字方甸，号鉴南。乾隆二十五年进士。由户部主事授湖南澧州知州。丁忧起复。时方用兵，选调四川，入军需局。从温福攻金川，治粮事。兵溃坠崖死。有《黄琢山房集》。